b'\n_START_ARTICLE_\nCan Tusquets\n_START_SECTION_\nDescripci\xc3\xb3\n_START_PARAGRAPH_\nCan Tusquets s\'empla\xc3\xa7a en una zona enjardinada, en contacte amb els jardins de Men\xc3\xa9ndez Pelayo, al xamfr\xc3\xa0 entre l\'avinguda del Santuari de Sant Josep de la Muntanya i la Travessera de Dalt, al districte de Gr\xc3\xa0cia. Es tracta d\'un edifici a\xc3\xafllat consistent en una masia de planta quadrada amb planta baixa i dues plantes pis, amb un pati tancat al seu lateral i part posterior._NEWLINE_La fa\xc3\xa7ana principal de la masia, orientada a migdia, afronta amb la Travessera de Dalt. En destaca la seva simetria, amb tres eixos horitzontals i verticals. La planta baixa, esgrafiada amb motius que reprodueixen un carreuat is\xc3\xb2dom amb les l\xc3\xadnies horitzontals engruixides, presenta tres obertures: una portalada d\'acc\xc3\xa9s al mig, una porta cotxera a la dreta -ambdues resoltes amb un arc rebaixat-, i una finestra allindanada a l\'esquerra, tot plegat emmarcat per carreus. A les dues plantes superiors, quatre columnes j\xc3\xb2niques esgrafiades divideixen la fa\xc3\xa7ana en tres espais, reproduint una decoraci\xc3\xb3 neoclassicitzant. Al primer pis s\'hi obren tres balconades allindanades, d\'iguals dimensions, coronades per un guardapols d\'obra, amb baranes de ferro forjat suportades per m\xc3\xa8nsules del mateix material. Al pis de dalt hi trobem tres balcons m\xc3\xa9s petits i senzills que els suara descrits. Si b\xc3\xa9 les balconades del primer pis estan emmarcades per carreuats, els balcons del pis de dalt estan emmarcades per esgrafiats. Aquests esgrafiats s\xc3\xb3n especialment rics en el front\xc3\xb3, rematat amb capcer ondulat d\'influ\xc3\xa8ncia barroca. El front\xc3\xb3 est\xc3\xa0 presidit per un rellotge de sol, amb l\'any 1793 esgrafiat i decorat amb una orla de motius vegetals d\'influ\xc3\xa8ncia modernista. Aquests motius vegetals, en forma de garlandes, uneixen aquest rellotge amb les figures de sengles nens esgrafiats que coronen les columnes j\xc3\xb2niques abans esmentades, i aquests amb la decoraci\xc3\xb3 dels balcons laterals, presidits per sengles medallons amb les inicials "A" i "T" inscrites._NEWLINE_Les fa\xc3\xa7anes laterals i posterior, sense decoraci\xc3\xb3, combinen finestres allindanades i rematades amb arc escarser i, en una de les fa\xc3\xa7anes laterals hi ha una galeria afegida. A la fa\xc3\xa7ana hi ha dos portals de petites dimensions que donen a un pati porxat._NEWLINE_La seva teulada, de teula \xc3\xa0rab, inicialment deuria ser a doble vessant, amb el carener perpendicular a la fa\xc3\xa7ana principal. Actualment s\'hi ha afegit una terrassa al centre i un tercer vessant a la part posterior._NEWLINE_En un dels menjadors hi ha pintures al fresc de l\'\xc3\xa8poca._NEWLINE_La masia, en conjunt, reuneix decoracions que podem considerar neocl\xc3\xa0ssiques, posteriors al moment de la seva construcci\xc3\xb3.\n_START_SECTION_\nHist\xc3\xb2ria\n_START_PARAGRAPH_\nActualment en fan \xc3\xbas les Germanes de Sant Josep de la Muntanya, i \xc3\xa9s una continu\xc3\xaftat de l\'asil de nens orfes, envoltada per jardins i zona esportiva.'